CELEX: 62016TN0108
Language: el
Date: 2016-03-17 00:00:00
Title: Υπόθεση T-108/16: Προσφυγή της 17ης Μαρτίου 2016 — Naviera Armas κατά Επιτροπής

17.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/19
            
         Προσφυγή της 17ης Μαρτίου 2016 — Naviera Armas κατά Επιτροπής
   (Υπόθεση T-108/16)
   (2016/C 175/23)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Naviera Armas, SA (Las Palmas de Gran Canaria, Ισπανία) (εκπρόσωποι: J. Buendía Sierra και Á. Givaja Sanz, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 8ης Δεκεμβρίου 2015, σχετικά με την κρατική ενίσχυση SA.36628 (2015/NN-2) (ΕΕ C 25, σ. 2), με την οποία διαπιστώθηκε η μη ύπαρξη κρατικών ενισχύσεων υπέρ της ναυτιλιακής εταιρίας Fred Olsen S.A., όσον αφορά τα μέτρα που έλαβε το Βασίλειο της Ισπανίας στο Puerto de las Nieves.
            
         
               —
            
            
               να καταδικάσει την καθής στα δικαστικά της έξοδα καθώς και στα έξοδα στα οποία υποβλήθηκε η προσφεύγουσα.
            
         
      Λόγοι και κύρια επιχειρήματα
   
   Με την προσβαλλόμενη απόφαση η Επιτροπή διαπίστωσε ότι δεν συνιστούν κρατικές ενισχύσεις το φερόμενο ως αποκλειστικό δικαίωμα της Fred Olsen περί ασκήσεως των δραστηριοτήτων της από το Puerto de las Nieves (Κανάρια, Ισπανία), η ολική ή μερική απαλλαγή της από την υποχρέωση καταβολής των αναλογούντων λιμενικών τελών, καθώς και οι όροι χρήσεως του εν λόγω λιμανιού που, αποκλείοντας τα συμβατικά πλοία, συνεπάγεται επίσης αδικαιολόγητο πλεονέκτημα υπέρ της εν λόγω ναυτιλιακής εταιρίας.
   Προς στήριξη της προσφυγής της, η προσφεύγουσα προβάλλει έναν μόνο λόγο ακυρώσεως, ο οποίος αφορά το γεγονός ότι είχε προσκομίσει επαρκή στοιχεία επί των οποίων η Επιτροπή θα μπορούσε να στηρίξει εύλογες αμφιβολίες ως προς την ύπαρξη κρατικών ενισχύσεων υπέρ της Fred Olsen, προβαίνοντας έτσι στην κίνηση της επίσημης διαδικασίας έρευνας.
   Προς στήριξη του ως άνω λόγου ακυρώσεως η προσφεύγουσα υποστηρίζει ότι:
   
               —
            
            
               η υπερβολικά μακρά διάρκεια της προκαταρκτικής εξετάσεως την οποία διεξήγαγε η Επιτροπή, από της υποβολής της καταγγελίας της Naviera Armas στις 26 Απριλίου 2013 έως την έκδοση της προσβαλλομένης αποφάσεως, μαρτυρεί από μόνη της την περιπλοκότητα της υποθέσεως, εξαιτίας της οποίας έπρεπε να είχε κινηθεί επίσημη διαδικασία,
            
         
               —
            
            
               η προσβαλλόμενη απόφαση πάσχει από πρόδηλα σφάλματα κατά την εκτίμηση των πραγματικών περιστατικών, όπως το ότι θεωρήθηκε ότι καμία εταιρία δεν είχε ζητήσει να ασκήσει τις δραστηριότητές της στο Puerto de las Nieves χρησιμοποιώντας ταχέα οχηματαγωγά πλοία πριν το 2013, ότι η Fred Olsen ήταν η μόνη εταιρία η οποία είχε επιδείξει ενδιαφέρον να χρησιμοποιήσει το λιμάνι κατά τη δεκαετία του '90, ή ότι στο εν λόγω λιμάνι μπορούσαν να ασκήσουν τις δραστηριότητές τους μόνον ταχέα οχηματαγωγά πλοία,
            
         
               —
            
            
               η Fred Olsen χρησιμοποιούσε αποκλειστικώς το λιμάνι Puerto de las Nieves από το έτος 1991, όπερ συνιστά ανταγωνιστικό πλεονέκτημα το οποίο της χορήγησαν κατά τρόπο εισάγοντα δυσμενή διάκριση οι ισπανικές αρχές,
            
         
               —
            
            
               η Fred Olsen επωφελήθηκε για περισσότερα από είκοσι έτη πλήρους απαλλαγής από ορισμένα λιμενικά τέλη.